代人上師垣生辰三首  其二
作者：仲并
朝代：宋

paragraphs: 天寒歲律今崢嶸，御街鐘鼓天初明。
近臣日報君顔喜，問寢慈寧聖主情。
萬年洩洩融融樂，此事無與凡公卿。
父老問某何臻此，天子用孝公用誠。
向來瞻雲一萬里，雁書不到江南城。
初决和戎蓋公策，來歸騶馭人歡迎。
九重日奉天下養，禁苑蟠桃春自生。
當時若用他人說，至今未見風塵清。
前代功臣豈不有，未有彷彿公勳名。
封人考叔陋籌策，區區但捨君之羹。